ET Euroopa Liidu Teataja C 267/50

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase taotluse avaldamine

(2007/C 267/17)

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 artiklile 7 (1). Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

KOKKUVÕTE

NÕUKOGU MÄÄRUS (EÜ) nr 510/2006

„MAZAPÁN DE TOLEDO”

EÜ nr: ES/PGI/005/0291/14.05.2003

KPN ( ) KGT ( X )

Käesolevas kokkuvõttes esitatakse teabe andmise eesmärgil spetsifikaadi põhipunktid.

1. Liikmesriigi pädev asutus

Nimi: Subdirección General de Calidad Agroalimentaria y Agricultura Ecológica. Dirección General de Industria Agroalimentaria y Alimentación. Subsecretaría de Agricultura, Pesca y Alimentación del Ministerio de Agricultura, Pesca y Alimentación Aadress: Paseo de la Infanta Isabel, no 1 E-28071 Madrid Tel: (34) 913 47 53 94 Faks: (34) 913 47 54 10 E-post: sgcaproagro@mapya.es

2. Taotlejate rühm

Nimi: Consejo Regulador de la Indicación Geográfica Protegida Mazapán de Toledo Aadress: Paseo de Recaredo, no 1 E-45002 Toledo Tel: (34) 925 22 87 10 Faks: (34) 925 21 18 12 E-post: — Koosseis: tootjad/töötlejad ( X ) muud ( )

3. Toote liik

Klass 2.4: Leib, valikpagaritooted, koogid, kondiitritooted ja muud pagaritooted

4. Spetsifikaat

(määruse (EÜ) nr 510/2006 artikli 4 lõikega 2 ettenähtud nõuete kokkuvõte)

4.1. Nimetus: „Mazapán de Toledo”

4.2. Kirjeldus: Nimetus „Mazapán de Toledo” tähistab peeneteralist tahket massi, mis saadakse töötlemata kooritud ja peenestatud mandlite ning suhkru või suhkrute segamisel või sõtkumisel.

Mandlid on peamine „Mazapán de Toledo” koostisaine ja need peavad moodustama suurema osa massist või olema esindatud vähemalt suhtes 1:1 (s.t moodustama 50 % kogumassist). „Mazapán de Toledo” valmistamiseks kasutatakse kooritud magusaid mandlisorte, mille rasvasisaldus ei tohi olla madalam kui 50 %. Seetõttu ei tohi „Mazapán de Toledo” rasvasisaldus olla väiksem kui 26 % (vastates nõutavale mandlite protsendile ning nende minimaalsele rasvasisaldusele).

„Mazapán de Toledo” organoleptilisi omadusi hinnatakse degusteerimise abil. Hindamine põhineb kahel peamisel kriteeriumil.

Haistmis- ja maitsmisaisting: hindamine toimub lõhna- ja maitsemeele abil ning moodustab 66,5 % koguhinnangu punktisummast.

Tekstuur: muud suu kaudu saadavad aistingud moodustavad kuni 33,5 % ülejäänud punktisummast.

Kaitstud geograafilise tähisega „Mazapán de Toledo” märgistatud toodete minimaalne punktisumma peab ulatuma 48 punktini ning kummagi kriteeriumi ükski näitaja ei tohi olla „standardile mittevastav” ega „vastuvõetamatu”.

4.3. Geograafiline piirkond: Toledo provints.

4.4. Päritolutõend: Tõenäoliselt pärineb sõna „marzipan” araabia keelest, mida kõneldi al Andalus'is keskajal, kui Hispaania kesk- ja lõunaosas elasid külg-külje kõrval eri rahvad ning kultuurid.

Pärast Araabia valitsemisaja lõppu jätkus Toledo linnas martsipani valmistamine nii kloostrites kui ka muudes rajatistes. Sellest ajast alates on Toledo linna ja provintsi väiketootjad pidevalt käsitsi martsipani valmistatud, kasutades oma ulatuslikku oskusteavet ja laialdasi kogemusi.

Selleks, et tagada tarbijatele „Mazapán de Toledo” ehtsus, peavad kaitstud geograafilise tähisega märgistatud tooted olema valmistatud Toledo provintsis paiknevate tootjate poolt, keda kontrollib toote sertifitseerimisasutus, mis on osa kontrolliasutusest.

4.5. Tootmismeetod:

— Töötlemata mandlid kooritakse, niisutatakse üht või mitut liiki suhkruga ning segatakse kokku.

— „Mazapán de Toledo” valmistamiseks kasutatakse magusaid kooritud mandlisorte, mille minimaalne rasvasisaldus on 50 %. Kasutada võib peedi- või roosuhkrut, mett, glükoosi, sahharoosi või muid looduslikke suhkruid.

— Segu peenestatakse, sõtkutakse ja pakitakse.

4.6. Seos piirkonnaga: Kuigi suhkur ei olnud Euroopas laialdaselt kättesaadav kuni 16. sajandini, mil seda hakati suurtes kogustest Ameerikast sisse tooma, ei ole kahtlust, et seda kasutati palju al Andalus'is ja Sitsiilias, kust seda imporditi Kastiiliasse, Katalooniasse, Portugali ja Mandri-Itaaliasse. Suhkur võistles meega või koguni asendas seda paljude maitsvate magustoitude ja jookide valmistamisel.

Suhkrut segati kuivatatud puuviljadega, eriti mandlitega, et valmistada idamaadele iseloomulikke küpsetisi, mida valmistatakse siiani laias valikus. Nende hulgas on Toledo martsipan, pähklimass (turrones), mandlikoogid, mandlist ja piiniapähklist valmistatud küpsetised (empiñonadas), suhkruga kaetud mandlid ning lisaks veel loendamatu hulk maiustusi, mille retsepte sageli kiivalt varjatakse. Nende nimetused reedavad siiski, et tegemist on araabia päritolu toodetega, näiteks Cuenca alajú või Andaluusia alfajor (tuleneb araabiakeelsest sõnast alhashu, mis tähendab „täidetud”).

Toledo on kondiitritoodete valmistamisest teinud tõelise kunsti, mis pakub hulgaliselt peeni variatsioone, maitsesegusid ja meeldivaid avastusi. Kasutatakse araabia ja heebrea pärandit, kloostritesse suletud nunnade peent tööd ning Toledo kondiitrite vaevanõudvaid ponnistusi. Toledo kondiitritooted, mis on vähimagi kahtlusteta piirkonna peamine kulinaarne eripära, on omandanud tohutu prestiiži ja tuntuse. Carlos V ja hiljem tema poeg Felipe II tellisid Yustes maapaos olles martsipani ja muid kõnealuses suurlinnas valmistatud kondiitritooteid. Sel perioodil tunti Toledo kondiitritooteid laialdaselt kui parimaid Euroopas tänu nende laiale valikule, omapärale ja rafineeritusele. Retseptide nimekiri on lõputu.

Esimese teadaoleva „marzipani” retsepti leiab koka Ruperto de Nola raamatus Libro de guisados, manjares y potajes [Hautiste, maiusroogade ja suppide raamat], mis avaldati Toledos hispaania keeles esmakordselt 1525. aastal, mis langes ajaliselt kokku keiser Carlos V külaskäiguga.

Kuningas Felipe III kiitis 1615. aastal tehtud proklamatsioonis heaks dekreedi Toledo kondiitrite gildi loomise kohta, mille 10. paragrahvis viidatakse martsipani valmistamisele järgmiselt: „Martsipan peab olema tehtud Valenciast pärit mandlisiirupist ja valgest suhkrust ning ei kuidagi teisiti. Kõik selle vastu eksijad saavad iga kord tuhat maravediid trahvi”.

Ka arvukad ajaloolised, kirjanduslikud ja ajakirjanduslikud tekstid tõendavad, et „marzipani” on traditsioonilisest meetodist ustavalt ja järjepidevalt kinni pidades valmistatud paljudes Toledo provintsi eri osades.

Toledo martsipani kuulsus on dokumenteeritud paljudes ajaloolistes, kirjanduslikes ja ajakirjanduslikes teostes, milles on martsipani alati seostatud provintsi nimega.

Ramón de Mesonero Romanos (1803–1882) kirjeldab martsipani kui „geniaalset leiutist”, viidates sellele oma Escenas matritenses: „Mida võiksin ma kinkida oma esimesele armastusele, kelles on ühendatud tundlikkus ja kõige peenem maitse? Karbi” Mazapán de Toledot „vastasin ma vaimustunult, asetades selle lauale.”

Concepción Arenal (1820–1923) pühendab „Jõulumaiusele” ühe oma luuletustest: „Nad avaldavad austust ja toovad kingitusi, Valencia ja Murcia pakuvad laime, apelsine, datleid ning granaatõunu, värskeid viinamarju ja kuivatatud viigimarju. Alicante ja Jijona lähetavad kõvasid ja pehmeid pähklimaiuseid, mis kahvatuvad” Toledo marzipani „kõrval. Malaga saadab rosinaid.”

La Regenta autor Leopoldo Alas Ureña (Clarín) (1852–1901) kommenteerib ajakirja „Museum” artiklis mitmeid Emilia Pardo Bazáni töid: „Nende kahe armulugu tekitab lugejais tunde, nagu sööksid nad terve päev kuivada lastud huevos hilados't [magus munaroog] või” Mazapán de Toledot„, mis maitseb selle karbi järele, või kuivanud keeksi …”

Enrique Gaspari (1842–1902) operetis La tribu Salvaje, mis esietendus 23. mail 1901, on stseen, mis toimub klassiruumis, kus lapsed esitavad lauldes korrutustabelit ning õpetaja otsustab „värskendada pisut nende mälu Hispaania poliitilise, tööstusliku ja põllumajandusliku geograafia koha pealt”. Selle käigus peavad õpilased seostama eri linnu nende kõige tuntuma ja eripärasema tootega: „Gijonis valmistatakse siidrit, Toledos martsipani”.

Benito Perez Galdos (1843–1920) veetis pikki perioode Toledo linnas, kus toimub mõne tema romaani tegevus. El audaz'is mainitakse Mazapán de Toledot kahel korral. Fortunata y Jacinta's leidub samuti mitmesuguseid viiteid „Mazapán de Toledole”, mis on alati seotud ettevalmistustega jõuludeks. „Mazapán de Toledole” tänapäeval omane tunnustus ja tuntus ilmneb arvukates pidustustes ning eri meediakanalite, prestiižikate gastronoomiaalaste teejuhtide ning tuntud restoranide antud arvustustes. „Mazapán de Toledo” kirjeldamiseks kasutatakse järgmisi omadussõnu: oivaline, klassikaline, tüüpiline, erakordselt tuntud, ülikuulus ning kõige enam — gastronoomiline suursaavutus. Toledo tuntuimate kondiitrite poeaknad on traditsiooniliselt kaunistatud martsipanist suure hoole ja armastusega valmistatud religioossete, heraldiliste ja igapäevaelu stseenidega. Selle illustreerimiseks oleme lisanud foto Toledos Santo Tomé tänaval asuva poe aknast, millel on martsipani kasutades imetlusväärse täpsusega kujutatud Toledo katedraali „Lõviväravaid”.

Sajandeid tagasi levisid meisterlike käsitööliste algupärane retsept ja kogemused ka linnamüüridest väljapoole ning seetõttu on ka neis provintsi osades, kus asuvad martsipanitehaseid, martsipaniga seotud kohalikud pidustused ja traditsioonid. Martsipani toodetakse traditsiooniliselt Sonsecas, Gálvezis, Consuegras, Fuensalidas, Polánis ning muudes linnades.

Martsipani mainitakse järgmistes prestiižikates gastronoomilistes teejuhtides:

Michelin Guide: „Toledo tähtsaim gastronoomiline hõrgutis on kindlasti äärmiselt kuulus” Mazapán de Toledo„, mida valmistatakse mandlitest ja suhkrust.”

Guía Campsa: „Toledos on suur hulk muuseume ning avastamist ootavaid oivalisi roogi lisaks nende kuulsale martsipanile.”

„Mazapán de Toledo” on Toledo tuntuimate restoranide, nt Casa Aurelio, Venta de Aires, Adolfo ja La Catedral magustoidumenüüs ning osa neist soovitab magustoiduks just oivalist„Mazapán de Toledot”.

4.7. Kontrolliasutus:

Nimi: Servicios de Inspección y Certificación, S.L. Aadress: C/ Ciudad, no 13-1o E-45001 Toledo Tel: (34) 925 28 51 39 Faks: (34) 925 28 51 39 E-post: —

Sertifitseerimisasutusena vastab kontrolliasutus Servicios de Inspección y Certificación, S.L. standardi EN 45011 nõuetele.

4.8. Märgistus: Toote „Mazapán de Toledo” märgistus sisaldab tähist „KAITSTUD GEOGRAAFILINE TÄHIS MAZAPÁN DE TOLEDO” ja logo, mis viitab kontrolliasutusele, mis on toote sertifitseerimisasutus.

Tooteid, mille peamine koostisosa on kaitstud geograafilise tähisega „Mazapán de Toledo”, võib klientidele turustada pakendis, mis on tähistatud märkega Elaborado con Indicación Geográfica Protegida Mazapán de Toledo [Valmistatud kaitstud geograafilise tähisega „Mazapán de Toledost”] ilma ühenduse logota tingimusel, et:

kaitstud geograafilise tähisega sertifitseeritud „Mazapán de Toledo” on ainus martsipanimass, mida on tootes kasutatud, ning

tähist Elaborado con Indicación Geográfica Protegida Mazapán de Toledo kasutavad selleks volitatud isikud.

Valmistatud toodetel tähise Elaborado con Indicación Geográfica Protegida Mazapán de Toledo kasutamise loa annab kaitstud geograafilise tähise „Mazapán de Toledo” reguleeriv asutus, kelle valduses on intellektuaalomandi õigused, mis antakse kaitstud geograafilise tähise „Mazapán de Toledo” registreerimisel.

„Mazapán de Toledo” kaitstud geograafilise tähise reguleeriv asutus kannab asjaomastesse registritesse kasutajad, kellel on lubatud kasutada tähist Elaborado con Indicación Geográfica Protegida Mazapán de Toledo, ning tagab, et kaitstud tähist kasutatakse õigesti.

(1) ELT L 93, 31.3.2006, lk 12.